3. การประกอบธุรกิจของแต่ละสายผลิตภัณฑ์

ลักษณะรายได้

รายได้จากนายหน้าและบริการของบริษัทฯ ที่แสดงในงบกำไรขาดทุนของปี 2546, 2545 และ
2544 เท่ากับ 394.79 ล้านบาท 415.56 ล้านบาท และ 309.19 ล้านบาท ตามลำดับ
รายได้ดังกล่าวประกอบด้วยรายได้ค่าบริการสุทธิจากการเป็นนายหน้าตัวแทน
และรายได้การผลิตงานโฆษณาและวิจัย ซึ่งแยกตามสัดส่วนได้ดังนี้

โครงสร้างรายได้จากนายหน้าและบริการ

  --------------------------- -------- -------- -------- -------- -------- --------
                              2546              2545              2544     

                              ล้านบาท   %        ล้านบาท   %        ล้านบาท   %

  รายได้จากนายหน้าและบริการสุทธิ   124.02   31.41    114.00   27.43    77.46    25.05

  รายได้จากการผลิตงานโฆษณา      270.77   68.59    301.56   72.57    231.73   74.95

  รวมรายได้                    394.79   100.00   415.56   100.00   309.19   100.00
  --------------------------- -------- -------- -------- -------- -------- --------

โครงสร้างสื่อโฆษณา

(หน่วย : ร้อยละ)

  ------------------- ----------------- ----------------- -----------------
  สื่อโฆษณา             2546              2545              2544

  โทรทัศน์              59.47             71.65             67.56

  วิทยุ                 6.66              9.29              13.49

  สิ่งพิมพ์               12.54             15.06             15.80

  ภาพยนตร์             0.22              1.41              0.64

  เอาท์ดอร์             21.11             2.59              2.51

  รวม                 100.00            100.00            100.00
  ------------------- ----------------- ----------------- -----------------

ลักษณะของลูกค้า

ในปี 2546 ลูกค้าของบริษัทฯ แยกตามโครงสร้างของสินค้าดังนี้

งบโฆษณาแยกตามกลุ่มสินค้า

  ----------------------------------------------------- -----------------
  ประเภทสินค้า                                            %

  - อาหารและเครื่องดื่ม                                     42.00

  - เครื่องใช้ส่วนตัว                                        12.67

  - บ้านและที่ดิน                                           12.23

  - ผลิตภัณฑ์ของใช้ในครัวเรือน                                8.32

  - อุปกรณ์ก่อสร้าง                                         13.54

  - อื่น ๆ                                                11.24

                                                        100.00
  ----------------------------------------------------- -----------------

สัดส่วนการขายแก่ลูกค้า 10 รายแรกต่อยอดขายรวมในระยะ 3 ปีที่ผ่านมา

ปี 2546 ปี 2545 ปี 2544

77.99% 72.64% 79.76%

สัดส่วนการขายที่จะขายให้ลูกค้ารายใด > 30% 3 ปีติดต่อกัน

- ไม่มี -

ขั้นตอนการปฏิบัติงานในการประกอบธุรกิจ

การดำเนินธุรกิจหรือให้บริการงานด้านโฆษณาจะมีขั้นตอนที่พอสรุปไดัดังนี้

ฝ่ายบริหารงานลูกค้าพร้อมทั้งฝ่ายวางแผนทางกลยุทธ์ (Strategic Planning)
จะเป็นตัวกลางในการติดต่อรับงานจากลูกค้า
หลังจากนั้นจึงนำรายละเอียดงานที่ได้รับมอบหมายมาวิเคราะห์ร่วมกับฝ่ายต่างๆ ในบริษัทฯ
โดยมีข้อมูลเกี่ยวกับพื้นฐานของแบรนด์ (Brand Foundation) สถานภาพของแบรนด์ สภาพตลาด
ความเข้าใจเบื้องลึกของกลุ่มเป้าหมาย รวมถึงงบประมาณของลูกค้าเข้ามาร่วมด้วย
เพื่อที่จะนำมาซึ่งแกนความคิดของการสื่อสาร
สื่อและวิธีการที่เลือกในการสื่อสารไปถึงกลุ่มเป้าหมายได้อย่างมีประสิทธิภาพมากที่สุด

ในส่วนของงานโฆษณา ฝ่ายความคิดสร้างสรรค์จะพัฒนางานเพื่อนำเสนอต่อลูกค้า
ฝ่ายสื่อโฆษณาก็จะเสนอแผนการเลือกซื้อสื่อโฆษณา เมื่อลูกค้าอนุมัติงานและแผนสื่อโฆษณาดังกล่าว
บริษัทฯ จะเริ่มทำการผลิตงานโฆษณา โดยการถ่ายภาพ แต่งภาพ อัดเสียง เป็นต้น
ซึ่งอาจจะมีการจ้างบริษัทภายนอก เช่น การทำภาพยนตร์โฆษณา
ขณะเดียวกันฝ่ายสื่อโฆษณาจะทำการจองสื่อตามแผนที่นำเสนอ

เมื่องานเสร็จสมบูรณ์ ทางฝ่ายสื่อโฆษณาจะประสานนำชิ้นงานส่งไปยังสื่อต่าง ๆ
ที่ทำการจองไว้และตรวจสอบว่าได้ลงโฆษณาตามสื่อที่ได้สั่งซื้อไว้อย่างถูกต้องหรือไม่

ฝ่ายวิจัยจะมีส่วนเกี่ยวข้องตลอดขั้นตอนการทำงาน
เริ่มตั้งแต่การรวบรวมและวิเคราะห์ข้อมูลด้านการตลาดและกลุ่มเป้าหมาย
รวมถึงการทดสอบแนวคิดของการโฆษณาก่อนที่จะนำเสนอชิ้นงานและการติดตามและประเมินผลของงานโฆษณาที่นำเสนอต่อผู้บริโภคอีกด้วย

ตลาดและภาวะการแข่งขัน

ก. นโยบายและลักษณะการตลาดของผลิตภัณฑ์และบริการที่สำคัญ

กลยุทธ์การแข่งขัน

1. บริษัทฯ ให้ความสำคัญที่สุดกับคุณภาพของงานโฆษณา โดยมีพื้นฐานมาจากปัจจัยหลักๆ ได้แก่
การมีความคิดสร้างสรรค์ การบริหารงานลูกค้า และการวางแผนทางกลยุทธ์ที่ดี
ทั้งนี้ผลงานที่โดดเด่นและสามารถทำให้ลูกค้าบรรลุมุ่งหมายทางธุรกิจ
จะทำให้ลูกค้ามีความยินดีที่จะทำงานร่วมกับบริษัทฯ ต่อไป
อีกทั้งยังสามารถนำพามาซึ่งความสนใจจากลูกค้ารายใหม่

2. บริษัทฯ นำเสนอบริการแผนการสื่อสารแบบครบวงจร (Integrated Communication)
ให้แก่ลูกค้า โดยที่ไม่ได้เน้นเฉพาะการโฆษณาเท่านั้น หากแต่ว่ายังสามารถนำเสนอทางเลือกอื่นๆ
ในการทำการตลาด เช่น การประชาสัมพันธ์ การจัดงานกิจกรรมส่งเสริมการขาย
การตลาดโดยตรง (Direct Marketing) และ (Customer Relationship Marketing)
เป็นต้น ผ่านทางบริษัทต่างๆ ในเครือฟาร์อีสท์ ดีดีบี เพื่อให้การสื่อสารมีประสิทธิภาพสูงสุด

3. บริษัทฯ ยังคงมุ่งมั่นในการแสวงหาลูกค้าใหม่ โดยแบ่งเป็นลูกค้าใหม่จริงๆ ซึ่งบริษัทฯ
ได้ทำการติดต่อเพื่อนำเสนอผลงานในอดีตอย่างต่อเนื่อง ส่วนอีกกลุ่มคือ
กลุ่มสินค้าใหม่ภายใต้การดูแลของลูกค้าเดิม ซึ่งเรียกได้ว่าเป็นการพิสูจน์ผลงานของบริษัทฯ
ต่อลูกค้าเดิม จนบริษัทฯ ได้รับความไว้วางใจให้รับผิดชอบดูแลสินค้ากลุ่มอื่นๆ ของลูกค้า

ลักษณะลูกค้า

ลูกค้าของบริษัทฯ ส่วนมากเป็นผู้ผลิต ผู้จัดจำหน่ายสินค้าและบริการ และมีที่ตั้งอยู่ในประเทศไทย
โดยในปี 2546 บริษัทฯ มีลูกค้ารายใหญ่ทั้งหมด 4 ราย ได้แก่ บริษัท คาราบาวตะวันแดง จำกัด
บริษัท สหพัฒนพิบูล จำกัด (มหาชน) บริษัท ปูนซีเมนต์ไทย จำกัด (มหาชน) และบริษัท ไลอ้อน
(ประเทศไทย) จำกัด ซึ่งมีสัดส่วนรวมทั้งหมดเป็น 51.8% ของรายได้ทั้งหมด
อย่างไรก็ตามลูกค้ารายใหญ่ 3 ใน 4 รายเป็นลูกค้าของบริษัทฯ มาเป็นเวลานานกว่า 10 ปี
อีกทั้งบริษัทฯ ยังคงมุ่งมั่นในการพัฒนาคุณภาพของงานและบริการต่อลูกค้าอย่างต่อเนื่อง บริษัทฯ
เชื่อมั่นว่าลูกค้ารายใหญ่ทั้ง 4 รายนี้จะยังคงให้ความไว้วางใจและใช้บริการของบริษัทฯ
ต่อไปในอนาคต

สำหรับปี 2546 บริษัทฯ ได้เริ่มทำงานกับลูกค้าใหม่ทั้งหมด 10 ราย เป็นผลมาจากสาเหตุต่างๆ
ได้แก่ บริษัทฯ ได้ชนะการแข่งขันการนำเสนอผลงานแข่งกับเอเจนซี่อื่น บริษัทฯ
ได้รับความไว้วางใจจากลูกค้าเดิมให้ดูแลสินค้าอื่นๆ ของลูกค้าเพิ่มขึ้น
ลูกค้าใหม่ประทับใจในผลงานของบริษัทฯ จากทางสื่อต่างๆ จึงติดต่อเพื่อให้ดูแลสินค้าของตน
หรือลูกค้าที่ได้มากจาก ดีดีบี เน็ตเวิร์ค

ข. ภาวะการแข่งขัน

สภาพการแข่งขันในอุตสาหกรรม

สำหรับปี 2546 อุตสาหกรรมโฆษณาได้มีอัตราการเติบโตถึง 17%
โดยมียอดการใช้จ่ายรวมทั้งอุตสาหกรรมสูงถึง 71,465 ล้านบาท
กลุ่มประเภทอุตสาหกรรมหลายกลุ่มได้ใช้งบประมาณโฆษณาเพิ่มขึ้นอย่างมาก โดยเฉพาะอย่างยิ่ง
กลุ่มอสังหาริมทรัพย์ และกลุ่มเครื่องดื่มชูกำลัง ที่มีอัตราการเติบโตถึง 106% และ 85% ตามลำดับ

การแข่งขันในอุตสาหกรรมโฆษณาเปลี่ยนแปลงไปจากในอดีตอย่างมาก
นอกเหนือจากการแข่งขันในเชิงความคิดสร้างสรรค์แล้วนั้น
ยังมีการวางแผนเชิงกลยุทธ์เข้ามาเป็นส่วนสำคัญในการสร้างงานโฆษณาอีกด้วย
เพื่อที่จะเข้าถึง0ผู้บริโภคในปัจจุบัน ซึ่งเปิดรับสื่อต่างๆ ที่อยู่รอบตัวมากมาย
การทำโฆษณาที่มีความเข้าใจในอารมณ์ ความรู้สึก ประสบการณ์เบื้องลึกของผู้บริโภคนั้น
ย่อมทำให้โฆษณานั้นๆ มีประสิทธิภาพมากขึ้น อย่างไรก็ตาม
การโฆษณาเพียงอย่างเดียวก็ดูเหมือนว่าจะไม่เพียงพออีกต่อไป
นักการตลาดในปัจจุบันแสวงหาการตลาดแบบครบวงจรที่รวมเอาการประชาสัมพันธ์ การจัดกิจกรรม
การสร้างความสัมพันธ์กับลูกค้า การตลาดโดยตรง เข้ามาร่วมด้วย

ดังนั้นบริษัทโฆษณาในปัจจุบันจึงจำเป็นต้องปรับตัวให้มีความสามารถในการแข่งขันในเชิงกลยุทธ์
และในการให้บริการลูกค้าได้อย่างครบวงจรอีกด้วย
ซึ่งส่วนมากบริษัทโฆษณาใหญ่จะเปิดบริษัทย่อยเพื่อรองรับบริการในส่วนต่างๆ เหล่านี้ อย่างไรก็ตาม
อัตราค่าบริการก็ยังคงเป็นปัจจัยสำคัญของการแข่งขัน
เนื่องจากลูกค้ามีทางเลือกเพิ่มมากขึ้นจึงสร้างอำนาจในการต่อรองสูงขึ้นตามไปด้วย

ขนาดของบริษัทและจำนวนคู่แข่งขัน

บริษัทฯ นับได้ว่าเป็นเอเจนซี่ขนาดใหญ่ที่มีบิลลิ่งสูงกว่า 1,500 ล้านบาท โดยมีคู่แข่งประมาณ 15
รายในตลาด

สถานภาพและศักยภาพในการแข่งขัน

บริษัทฯ ได้ให้ความสำคัญกับการวางแผนทางกลยุทธ์ จากเดิมที่มีบุคลากรเพียงไม่กี่คน
จนปัจจุบันบริษัทฯ ได้จัดตั้งฝ่ายการวางแผนทางกลยุทธ์ และการที่บริษัทฯ มีฝ่ายวิจัย
ซึ่งเป็นส่วนประกอบสำคัญของการวางแผนทางกลยุทธ์ที่มีความชำนาญแล้วนั้น
จึงทำให้การทำงานเป็นไปอย่างราบรื่นและมีประสิทธิภาพ

บริษัทฯ มีบริษัทย่อยและบริษัทร่วมที่สามารถให้บริการลูกค้าอย่างครบวงจร เริ่มจาก บริษัท มีเดีย
อินเทลลิเจนซ์ จำกัด สำหรับการวางแผนและจองซื้อสื่อโฆษณา บริษัท อินทิเกรเต็ด คอมมูนิเคชั่น
จำกัด สำหรับการประชาสัมพันธ์ และ บริษัท แรพ คอลลินส์ (ประเทศไทย) จำกัด
ที่มีความชำนาญด้านการบริหารความสัมพันธ์กับลูกค้า และการบริหารข้อมูล นอกเหนือจากนั้น
บริษัทดังกล่าวเกือบทั้งหมดมีที่ตั้งอยู่ในบริเวณเดียวกัน
ทำให้การติดต่อประสานงานทำได้ง่ายและมีประสิทธิภาพสูงสุด

งานที่ยังไม่ได้ส่งมอบ

- ไม่มี -